A BIZOTTSÁG HATÁROZATA
(2008. augusztus 20.)
a 90/424/EGK tanácsi határozat mellékletének a pontyfélék tavaszi virémiája (SVC) tekintetében történő módosításáról
(az értesítés a C(2008) 4401. számú dokumentummal történt)
(EGT-vonatkozású szöveg)
(2008/685/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 24. cikke (1) bekezdésének második albekezdésére,
mivel:
(1)
A 90/424/EGK határozat megállapítja a határozat mellékletében felsorolt állatbetegségek és zoonózisok felszámolására, az ellenük való védekezésre és a folyamatos ellenőrzésükre irányuló nemzeti programokhoz nyújtott közösségi pénzügyi hozzájárulás szabályozására vonatkozó eljárásokat.
(2)
A 2006/782/EK tanácsi határozattal (2) módosított 90/424/EGK határozat azon állatbetegségeket tartalmazó jegyzékében, amelyek vonatkozásában a tagállamok az e betegségek felszámolására irányuló nemzeti programokra közösségi pénzügyi támogatást kaphatnak, szerepel a pontyfélék tavaszi virémiája (SVC) is.
(3)
A víziállatok tekintetében a tagállamok csak azon nem egzotikus betegségek felszámolására irányuló nemzeti programokra kaphatnak közösségi pénzügyi támogatást, amelyek szerepelnek a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelv (3) IV. mellékletének II. részében. Az irányelv 2008. augusztus 1-jétől alkalmazandó.
(4)
A 2008/53/EK bizottsági irányelvvel módosított 2006/88/EK irányelv IV. mellékletének II. részében már nem szerepel a pontyfélék tavaszi virémiája (SVC), mivel a betegség felszámolására irányuló intézkedések költségei aránytalanok lennének a betegség okozta gazdasági veszteségekhez mérten.
(5)
Ezért az említett betegséget a 90/424/EGK határozat mellékletében szereplő állatbetegségek és zoonózisok jegyzékéből is törölni kell.
(6)
Következésképpen a 90/424/EGK határozat mellékletét ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 90/424/EGK határozat mellékletének helyébe e határozat mellékletének szövege lép.
2. cikk
Ezt a határozatot 2008. szeptember 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2008. augusztus 20-án.